**“รมต.อุตตม” นั่งหัวโต๊ะถกภาครัฐ-ภาคเอกชนในพื้นที่ล้านนาตะวันออก เตรียมเสนอต่อที่ประชุม ครม.สัญจร จ.เชียงราย**

จ.เชียงราย 29 ตุลาคม 2561 - นายอุตตม สาวนายน รัฐมนตรีว่าการกระทรวงอุตสาหกรรม เป็นประธานการประชุมหารือกับหัวหน้าส่วนราชการและภาคเอกชนในพื้นที่กลุ่มจังหวัดภาคเหนือตอนบน 2 พร้อมด้วย นายสมชาย หาญหิรัญ รัฐมนตรีช่วยว่าการกระทรวงอุตสาหกรรม นายสันติ กีระนันทน์ ผู้ช่วยรัฐมนตรีประจำกระทรวงอุตสาหกรรม นายสุวินัย ต่อศิริสุข เลขานุการรัฐมนตรีว่าการกระทรวงอุตสาหกรรม นางสาวนิสากร จึงเจริญธรรม รองปลัดกระทรวงอุตสาหกรรม นายทองชัย ชวลิตพิเชฐ อธิบดีกรมโรงงานอุตสาหกรรม นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม ผู้ตรวจราชการกระทรวงอุตสาหกรรม คณะผู้บริหารกระทรวงอุตสาหกรรม ร่วมด้วย นายภานุวัฒน์ ตริยางกูรศรี นายจารุพันธุ์ จารโยภาส รองอธิบดีกรมส่งเสริมอุตสาหกรรม นายประพัฒน์ ปัญญาชาติรักษ์ ประธานสภาเกษตรกรแห่งชาติ นายเกรียงไกร วีระฤทธิพันธ์ ประธานสภาอุตสาหกรรมกลุ่มจังหวัดภาคเหนือตอนบน 2 นายอารุณ มูลชนะ ประธานเครือข่ายสมุนไพรสามัคคีจังหวัดเชียงราย นางณัฐาศินิ เศฎฐพงศ์โชค ประธานคลัสเตอร์อุตสาหกรรมแฟชั่นล้านนา ผช.ศจ.สุภัค มหัทธนพรรค ผู้แทนจากมหาวิทยาลัยพะเยา และผู้บริหารองค์กรเครือข่ายภาครัฐและเอกชนในพื้นที่กลุ่มจังหวัดภาคเหนือตอนบน 2 เข้าร่วมประชุมเพื่อเตรียมความพร้อมข้อเสนอภาคเอกชนในการประชุม ครม. อย่างเป็นทางการนอกสถานที่ ครั้งที่ 8/2561 ณ จังหวัดเชียงราย

สำหรับแนวทางหารือประกอบด้วยข้อเสนอจากภาคเอกชนที่เชื่อมโยงกับอุตสาหกรรม 3 สาขาเป้าหมายในพื้นที่กลุ่มจังหวัดฯ ได้แก่ อุตสาหกรรมเกษตรแปรรูปและอาหาร อุตสาหกรรมสร้างสรรค์ และอุตสาหกรรมการท่องเที่ยว ผ่านแนวทางการดำเนินงาน 5 ยุทธศาสตร์ ดังนี้ 1) ยุทธศาสตร์ด้านอาหาร มุ่งเน้นสร้างสรรค์คุณค่าสินค้าเกษตรและอาหารตั้งแต่ต้นน้ำ-ปลายน้ำ โดยการพัฒนาโครงสร้างพื้นฐานและปัจจัยสนับสนุนที่เอื้อต่อการทำธุรกิจอาหาร การพัฒนาคุณภาพความปลอดภัยและยกระดับมาตรฐานที่เกี่ยวข้องกับระบบการผลิตสินค้าเกษตรและอาหาร รวมถึงการสร้างมาตรฐานผลิตภัณฑ์สินค้าเกษตรและอาหารของท้องถิ่น ตลอดจนการพัฒนาศักยภาพและเพิ่มขีดความสามารถในการแข่งขันสู่ตลาดสากล และรองรับการพัฒนาสู่เมืองอุตสาหกรรมอาหารอย่างยืนต่อไป 2) ยุทธศาสตร์การพัฒนาชาและกาแฟ ตั้งแต่ต้นน้ำ-ปลายน้ำ โดยมุ่งเน้นการเพิ่มประสิทธิภาพระบบการเพาะปลูกสู่การผลิตที่มีมาตรฐานสากล การเชื่อมโยงการวิจัยและพัฒนานวัตกรรมการแปรรูปชา กาแฟที่ทันสมัย เพื่อเพิ่มมูลค่าให้กับผลิตภัณฑ์ให้สอดคล้องกับความต้องการของตลาดมากขึ้น รวมถึงการเชื่อมโยงกับกลุ่มอุตสาหกรรมกาแฟ จ.เชียงใหม่ ตลอดจนการพัฒนาด้านการตลาดด้วยการสร้างแบรนด์ให้เป็นที่รู้จักและยอมรับของผู้บริโภค เพื่อยกระดับการเป็นผู้นำการผลิตและการเพิ่มศักยภาพชา กาแฟเกรดคุณภาพในภูมิภาคอาเซียนและก้าวสู่ตลาดโลก ภายใต้ภาพลักษณ์ชา กาแฟไทย 3) ยุทธศาสตร์สินค้าไม้ไผ่ ภาคเอกชนได้นำเสนอการจัดตั้งศูนย์วิจัยและพัฒนาอุตสาหกรรมไม้ไผ่ครบวงจร เพื่อยกระดับเศรษฐกิจฐานทรัพยากรไผ่ เติบโตอย่างยั่งยืน โดยการเชื่อมโยงการพัฒนาจากต้นน้ำ-ปลายน้ำ ตั้งแต่การพัฒนาพันธุ์ไผ่และส่งเสริมการปลูกไผ่ให้มากขึ้น การพัฒนาต้นแบบโรงงานการแปรรูปไผ่ การเพิ่มมูลค่าการใช้ประโยชน์จากไผ่สู่เชิงพาณิชย์อย่างกว้างขวางมากขึ้น รวมทั้งการเชื่อมโยงงานวิจัยและพัฒนานวัตกรรมเพื่อเพิ่มมูลค่าผลิตภัณฑ์จากไผ่อย่างครบวงจร 4) ยุทธศาสตร์สมุนไพร มุ่งเน้นส่งเสริมให้ จ.เชียงรายเป็นเมืองสมุนไพรครบวงจร โดยการส่งเสริม พัฒนา และสนับสนุนตั้งแต่ต้นน้ำ-ปลายน้ำ ภายใต้ 1.โครงการพัฒนาศักยภาพสมาชกเครือข่ายวิสาหกิจชุมชนสมุนไพรทั้งในระดับชุมชนและประเทศ 2.โครงการวิจัยและพัฒนาผลิตภัณฑ์สมุนไพร 3.โครงการรุกตลาดสมุนไพรทั้งในและต่างประเทศ 4.โครงการสร้างความเข้มแข็งของเครือข่ายวิสาหกิจชุมชนสมุนไพร ซึ่งจะเน้นการใช้เทคโนโลยีและนวัตกรรมที่ทันสมัยในการแปรรูปวัตถุดิบสมุนไพร และ 5) ยุทธศาสตร์สิ่งทอ โดยเน้นการเพิ่มขีดความสามารถในการแข่งขันได้อย่างยั่งยืนให้แฟชั่นคลัสเตอร์ล้านนาตะวันออกและพัฒนาไปสู่ต่างประเทศ โดยมีการจัดตั้งกลุ่ม Yong Designer ขึ้น เพื่อสนับสนุนนักออกแบบรุ่นใหม่ ๆ การพัฒนาผลิตภัณฑ์เครื่องประดับและผ้าทอจากภูมิปัญญาและอัตลักษณ์ล้านนาตะวันออกผสมผสานนวัตกรรมให้เกิดมูลค่าเพิ่มขึ้นและมีมาตรฐาน ตลอดจนการขยายช่องทางการตลาดโดยใช้เทคโนโลยีสารสนเทศยุคดิจิทัลเข้ามามีส่วนร่วม เพื่อเชื่อมโยงไปยังตลาดทั้งในและต่างประเทศในอนาคต

ทั้งนี้ การนำเสนอยุทธศาสตร์ของภาคเอกชนในพื้นที่กลุ่มจังหวัดดังกล่าว โดยเบื้องต้นกระทรวงฯ จะเร่งดำเนินการให้หน่วยงานที่เกี่ยวข้องไปพิจารณาขยายผล เพื่อให้สอดคล้องกับแนวทางการพัฒนาเศรษฐกิจและสังคมของกลุ่มจังหวัด 3 ประเด็น ดังนี้ 1.ส่งเสริมให้พัฒนาอุตสาหกรรมเหล่านี้ในเชิงคลัสเตอร์ และการจัดตั้งกลุ่ม เพื่อที่จะได้สามารถรวมพลังและพัฒนาได้อย่างยั่งยืน รวมถึงเกิดความคล่องตัวในการทำงานร่วมกันกับหน่วยงานภาครัฐ ลดความซ้ำซ้อน ส่งผลให้แก้ไขปัญหาได้อย่างตรงจุดมากขึ้น ในขณะเดียวกันทางกระทรวงฯ ก็สามารถที่จะเข้าไปบูรณาการร่วมกับกลุ่มต่าง ๆ และสนับสนุนได้อย่างต่อเนื่องผ่านเครื่องมือต่าง ๆ อาทิ ศูนย์ปฏิรูปอุตสาหกรรม 4.0 (ITC) ศูนย์ออกแบบและพัฒนาผลิตภัณฑ์ (Thai -IDC) สถาบันพัฒนาอุตสาหกรรมสิ่งทอ กองทุนต่าง ๆ 2.แนวทางการบูรณาการระหว่างภาครัฐและเอกชน จะเป็นการทำงานร่วมกันแบบครบวงจร ตั้งแต่ต้นทาง-ปลายทาง 3.การรวบรวมข้อมูล โดยกระทรวงฯ จะให้หน่วยงานที่เกี่ยวข้องจัดทำฐานข้อมูลกลุ่มผู้ประกอบการในรูปแบบ Big Data เพื่อเป็นข้อมูลการวางแผนนโยบายและมาตรการการขับเคลื่อนภาคอุตสาหกรรมต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว